Diari Oficial de la Generalitat Valenciana


Sumari del DOGV 7922, del 22-11-2016 (2016/9149)

RESOLUCIÓ de 16 de novembre de 2016, del director general de Relacions amb les Corts, per la qual es disposa la publicació del Conveni entre el Consell General del Poder Judicial, la Fiscalia General de l'Estat i la Generalitat en matèria d'auxili, col·laboració i suport mutu en aquells procediments d'investigació penal relacionats amb el règim economicofinancer del sector públic de la Generalitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7922

Data del DOGV
:   22-11-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/9149


Data del document
:   16-11-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 16 de novembre de 2016, del director general de Relacions amb les Corts, per la qual es disposa la publicació del Conveni entre el Consell General del Poder Judicial, la Fiscalia General de l'Estat i la Generalitat en matèria d'auxili, col·laboració i suport mutu en aquells procediments d'investigació penal relacionats amb el règim economicofinancer del sector públic de la Generalitat. [2016/9149]  
El Consell General del Poder Judicial, la Fiscalia General de l'Estat i la Generalitat, a través de les conselleries de Justícia, Administració Pública, Reformes Democràtiques i Llibertats Públiques i d'Hisenda i Model Econòmic, han subscrit, prèvia tramitació reglamentària, el dia 12 de juliol de 2016, el Conveni en matèria d'auxili, col·laboració i suport mutu en aquells procediments d'investigació penal relacionats amb el règim economicofinancer del sector públic de la Generalitat.  
  
En compliment del que estableix l'article 20 del Decret 176/2014, de 10 d'octubre, del Consell, és procedent la publicació en el Diari Oficial de la Generalitat Valenciana del conveni esmentat, que ha quedat inscrit en el Registre de Convenis de la Generalitat amb el número 810/2016 i que figura com a annex d'aquesta resolució.  
  
València, 16 de novembre de 2016.- El director general de Relacions amb les Corts: Antonio Torres Salvador.  
  
  
Conveni de col·laboració entre el Consell General del Poder Judicial, la Fiscalia General de l'Estat i la Generalitat Valenciana en matèria d'auxili, col·laboració i Suport mutu en aquells procediments d'investigació penal relacionats amb el règim economicofinancer del sector públic de la Generalitat  
  
Madrid, 2 de juliol de 2016  
  
Reunits  
D'una part, Carlos Lesmes Serrano, president del Tribunal Suprem i del Consell General del Poder Judicial, segons l'Acord (núm. 2) del Ple del Consell General del Poder Judicial, de 9 de desembre de 2013, i el Reial Decret 979/2013, de 10 de desembre.  
D'una altra part, la fiscal general de l'Estat, Consuelo Madrigal Martínez-Pereda, nomenada pel Reial Decret 2/2015, de 9 de gener, en representació del Ministeri Fiscal, òrgan de rellevància constitucional amb personalitat jurídica pròpia, segons arreplega la Llei 24/2007, de 29 d'octubre, per la qual es modifica l'article 2.1 de la Llei 50/1981, de 30 de desembre, reguladora de l'Estatut Orgànic del Ministeri Fiscal.  
  
D'una altra part, Gabriela Bravo Sanestanislao, consellera de Justícia, Administració Pública, Reformes Democràtiques i Llibertats Públiques, en virtut del Decret 8/2015, de 29 de juny, del president de la Generalitat, pel qual nomena vicepresidenta, consellers, secretària i portaveu del Consell, i autoritzada per a aquest acte per l'Acord del Consell de data 17 de juny de 2016.  
D'una altra part, Vicent Soler i Marco, conseller d'Hisenda i Model Econòmic, en virtut del Decret 8/2015, de 29 de juny, del president de la Generalitat, pel qual nomena vicepresidenta, consellers, secretària i portaveu del Consell, i autoritzat per a aquest acte per l'Acord del Consell de data 17 de juny de 2016.  
Les parts es reconeixen recíprocament, en la qualitat amb què cada una intervé, amb capacitat legal suficient per a l'atorgament d'aquest acord i, a aquest efecte,  
  
Exposen  
  
I  
  
La Constitució Espanyola de 1978 confereix a l'Estat competència exclusiva en matèria d'Administració de justícia; assigna l'exercici de la potestat jurisdiccional en tot tipus de processos, jutjant i fent executar allò que s'ha jutjat, exclusivament als jutjats i tribunals determinats per les lleis i estableix que el Consell General del Poder Judicial n'és l'òrgan de govern.  
L'article 105 de la Llei Orgànica 6/1985, del Poder Judicial, prescriu que el president del Tribunal Suprem i del Consell General del Poder Judicial és la primera autoritat judicial de la nació i ostenta la representació del poder judicial i del seu òrgan de govern.  
  
II  
  
El Ministeri Fiscal és un òrgan de rellevància constitucional i amb personalitat jurídica pròpia integrat amb autonomia funcional en el poder judicial.  
En l'article 124 de la Constitució Espanyola s'estableix que el Ministeri Fiscal, sense perjuí de les funcions encomanades a altres òrgans, té per missió promoure l'acció de la justícia en defensa de la legalitat, dels drets dels ciutadans i de l'interès públic tutelat per la llei, d'ofici o a petició dels interessats, així com vetlar per la independència dels tribunals i procurar davant d'ells la satisfacció de l'interès social.  
  
El Ministeri Fiscal exerceix les seues funcions per mitjà d'òrgans propis d'acord amb els principis d'unitat d'actuació i dependència jeràrquica i amb subjecció, en tot cas, als de legalitat i imparcialitat.  
  
El Fiscal General de l'Estat ostenta la direcció superior i representació del Ministeri Fiscal.  
  
III  
  
La Conselleria de Justícia, Administració Pública, Reformes Democràtiques i Llibertats Públiques és el departament del Consell a què correspon, entre altres, exercir les competències en matèria de justícia i funció pública.  
Segons l'article 36.4 de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana, en relació a l'Administració de justícia, exceptuada la militar, correspon a la Generalitat proveir de mitjans personals, materials i econòmics l'Administració de justícia. A més, segons el seu article 49.1.36, la Generalitat té competència exclusiva sobre l'Administració de justícia, sense perjuí del que disposa la legislació de desplegament de l'article 149.1.5 de la Constitució.  
  
La persona titular de la Conselleria de Justícia, Administració Pública, Reformes Democràtiques i Llibertats Públiques és l'òrgan jeràrquic superior del departament, i exerceix totes les atribucions conferides per la Llei 5/1983, de 30 de desembre, del Consell, així com qualsevol altra que li atorgue l'ordenament jurídic en l'àmbit competencial assignat a la mencionada conselleria. Sota la superior autoritat del Consell, assumeix la representació orgànica de la Conselleria de Justícia, Administració Pública, Reformes Democràtiques i Llibertats Públiques, davant qualssevol institucions públiques i privades.  
  
IV  
  
Per la seua banda, l'article 92 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, atribueix a la Intervenció General de la Generalitat les funcions de control intern de la gestió econòmica i financera del sector públic de la Generalitat, així com el control sobre les entitats col·laboradores i beneficiaris de subvencions i ajudes concedides pels subjectes del sector públic de la Generalitat i de les finançades amb càrrec a fons comunitaris.  
Adscrita orgànicament a la conselleria amb competències en matèria d'hisenda, la Intervenció General actua amb plena autonomia respecte a l'òrgan o entitat la gestió de la qual siga objecte de control. A aquest efecte, el personal esmentat gaudeix d'independència funcional respecte de les persones titulars dels òrgans la gestió del qual controlen.  
Les dades, informes o antecedents obtinguts en el desenvolupament de les seues funcions només poden utilitzar-se per als fins de control i, si és el cas, per a la denúncia de fets que puguen ser constitutius d'infracció administrativa, responsabilitat comptable o de delicte.  
El conseller d'Hisenda i Model Econòmic és l'òrgan superior jeràrquic del departament i exerceix totes les atribucions conferides per la Llei 5/1983, de 30 de desembre, del Consell, així com qualsevol altra que li atorgue l'ordenament jurídic en l'àmbit competencial assignat a la Conselleria d'Hisenda i Model Econòmic. Sota la superior autoritat de Consell, assumeix la representació orgànica de la Conselleria d'Hisenda i Model Econòmic, davant qualssevol institucions públiques i privades.  
  
  
V  
  
L'adequat compliment de les funcions constitucionalment assignades als òrgans judicials i al Ministeri Fiscal, poden exigir d'un suport objectiu per al que siguen necessaris coneixements científics, artístics, tècnics o pràctics, en especial en aquelles parcel·les més allunyades de la tradicional formació de jutges i fiscals, en pro de la realització de les quals l'article 118 de la CE va establir el deure general de col·laboració amb la justícia, i el 17 de la LOPJ l'específic De les administracions públiques.  
En els últims anys s'ha produït un augment en les necessitats d'aquesta col·laboració i suport a l'Administració de justícia en temes relacionats amb l'activitat economicofinancera del sector públic de la Generalitat, que per les raons exposades poden configurar la Intervenció General i el personal funcionari que hi presta els seus serveis com als més idonis per al seu desenvolupament, tot permetent, alhora, la pràctica d'aquestes actuacions sense increment de les costes processals.  
  
  
VI  
  
En l'exercici del control financer de subvencions, els jutjats i tribunals hauran de facilitar a l'Administració de la Generalitat, d'ofici o a requeriment d'aquesta, totes les dades amb transcendència en l'aplicació del control de la gestió economicofinancera que es desprenguen de les actuacions judicials de les quals coneguen, respectant, si és el cas, el secret de les diligències sumarials.  
  
VII  
  
Fins a la data, el compliment i desenvolupament d'aquestes creixents actuacions en matèria d'auxili, col·laboració i suport amb l'Administració s'ha produït de manera espontània, positiva, però que, per no tindre via ni estructura adequades, ha originat algunes tensions en el si de la Intervenció General de la Generalitat.  
La recent col·laboració de la Intervenció General amb l'Administració de Justícia ha suposat l'ampliació de la càrrega de treball d'un determinat nombre de funcionaris, sense que aquestes noves i importants responsabilitats, inclús enfront de tercers, que els estan sent confiades, estiguen suposant una major consideració o remuneració.  
El deure de col·laboració amb l'Administració de justícia implica la realització d'una anàlisi prèvia en què es valore la disponibilitat d'un personal adequat i suficient, ja que els funcionaris adscrits a la Intervenció General també tenen l'obligació de complir les tasques encomanades a fi d'exercir les competències que són pròpies del departament a què pertanyen.  
  
VIII  
  
Conscients les parts de la necessitat de regular la relació entre les Administracions implicades i d'establir un procediment per a sol·licitud d'auxili, col·laboració i suport a l'Administració de justícia per part la Intervenció General de la Generalitat, que faça compatibles els deures de col·laboració amb l'Administració de justícia i de compliment de les funcions que legalment té encomanades, se subscriu el present conveni de col·laboració, d'acord amb les següents,  
  
  
Clàusules  
  
Primera. Objecte del conveni  
El present conveni té per objecte regular les relacions d'auxili, col·laboració i suport mutu entre les parts firmants en aquells procediments d'investigació penal relacionats amb el règim economicofinancer del sector públic de la Generalitat, en el marc de les competències i funcions que l'ordenament jurídic atribueix a la seua Intervenció General.  
  
  
Segona. Actuacions d'auxili i col·laboració  
Les actuacions d'auxili i col·laboració podran consistir en:  
- L'aportació de dades, antecedents o informes que estiguen en poder de la Intervenció General de la Generalitat, per haver sigut obtinguts o elaborats en l'exercici de les seues competències i funcions.  
- L'elaboració d'informes tècnics relacionats amb l'activitat economicofinancera del sector públic de la Generalitat.  
- L'assessorament tècnic en matèria economicofinancera del sector públic de la Generalitat.  
- La realització de reunions informatives, aclaridores o de coordinació.  
- La transmissió de dades amb transcendència en l'aplicació del control de la gestió economicofinancera del sector públic de la Generalitat.  
  
Tercera. Petició de dades, antecedents o informes preexistents.  
1. L'aportació de dades, antecedents o informes que estiguen en poder de la Intervenció General de la Generalitat per haver sigut obtinguts o elaborats en l'exercici de les seues competències, es realitzarà per mitjà de sol·licitud escrita del Ministeri Fiscal o òrgan judicial, dirigida a la Intervenció General. En l'escrit esmentat hauran de quedar identificats l'òrgan peticionari, procediment i les dades concretes, antecedents i informes requerits.  
2. Després de comprovar que la petició es troba compresa en el marc de les matèries o funcions li són pròpies i que la informació es troba en poder de la Intervenció General, aquesta demanarà la documentació sol·licitada i la remetrà al Ministeri Fiscal o òrgan judicial peticionari.  
  
Quarta. Elaboració d'informes tècnics  
1. Sol·licitud de col·laboració:  
Les parts adoptaran les mesures escaients a fi que el Ministeri Fiscal o òrgan judicial, en el marc de les seues competències respectives, i amb estricte respecte de les normes de procediment i de la legislació en matèria de protecció de dades, puguen sol·licitar l'elaboració de l'informe per mitjà d'un escrit dirigit a la Intervenció General, que haurà d'identificar almenys:  
- L'òrgan peticionari de l'auxili, col·laboració o suport.  
- El procediment o diligències per al qual se sol·licita.  
- L'objecte del procediment o diligències i la seua relació amb les funcions i competències que l'ordenament jurídic atribueix a la Intervenció General de la Generalitat.  
- La descripció precisa del treball encomanat i, si és el cas, la documentació i resta d'informació a revisar i la seua extensió.  
2. Desenvolupament dels treballs:  
Les parts adoptaran les mesures oportunes perquè tot subministrament a l'equip de treball de dades i informacions que hagen de servir de base a l'informe, puga ser sol·licitat i siga dut a terme pel Ministeri Fiscal, jutjat o tribunal que estiga coneixent de l'assumpte, inclosa la que ja estiga en poder de la Intervenció General quan concórreguen els motius que ho justifiquen i perquè tota la informació addicional que necessite el grup de treball es realitze, igualment, a través dels òrgans esmentats.  
  
3. Finalització:  
El resultat dels treballs es plasmarà en un informe, que es remetrà directament a l'òrgan sol·licitant, donant compte de la seua remissió a l'Interventor General.  
  
Cinquena. Reunions informatives, aclaridores o de coordinació  
A instància del Ministeri Fiscal, de l'òrgan judicial i de la Intervenció General es faran les reunions necessàries per a informar, aclarir o coordinar sobre la col·laboració emparada en aquest conveni.  
  
Sisena. Comunicació de dades amb transcendència en l'aplicació del control realitzat per la Intervenció General de la Generalitat  
Les parts adoptaran les mesures necessàries perquè els jutjats i tribunals i el Ministeri Fiscal o òrgan judicial faciliten a la Intervenció General de la Generalitat, a requeriment d'aquesta, totes les dades amb transcendència en l'aplicació del control de la gestió economicofinancera de subvencions del sector públic de la Generalitat que es desprenguen de les actuacions judicials de què coneguen, respectant, en tot cas, el secret de les diligències sumarials, i sempre amb estricta observança de les normes sobre procediment i protecció de dades de caràcter personal.  
  
El Consell de la Generalitat es compromet a garantir la total confidencialitat de les dades personals i familiars a qui tinga accés com a conseqüència de les activitats realitzades, d'acord amb el que disposa la Llei Orgànica 15/1999, de 13 de desembre, de protecció de dades de caràcter personal.  
Així mateix, es compromet d'observar el que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, pel que fa a l'accés limitat als mateixos interessats en relació amb els documents que continguen dades referents a la intimitat de les persones.  
  
  
Setena. Facultats i prerrogatives del personal de la Intervenció General  
En el desenvolupament de les funcions objecte del present conveni, el personal de la Intervenció General gaudirà d'idèntiques facultats, prerrogatives i drets que estableix la normativa per a l'exercici de les seues funcions de control intern, i aquelles altres que li corresponguen per la seua actuació en qualitat de col·laboradors de l'Administració de justícia.  
  
Huitena. Confidencialitat  
Tot el personal que intervinga en les actuacions de col·laboració quedarà obligat al més estricte i complet sigil respecte de les dades, informes o antecedents que conega en l'exercici de les seues funcions, respectant en tot cas el secret de les actuacions processals.  
  
Novena. Formació del personal de la Intervenció General  
La Conselleria de Justícia, Administració Pública, Reformes Democràtiques i Llibertats Públiques inclourà en la programació anual de formació del personal al servei de l'Administració de la Generalitat, la impartició de cursos especialitzats de formació i perfeccionament del personal de la Intervenció General de la Generalitat en matèries relacionades amb les actuacions del conveni.  
El programa dels cursos haurà de ser aprovat de comú acord entre la Intervenció General, la Conselleria de Justícia, Administració Pública, Reformes Democràtiques i Llibertats Públiques.  
  
Deu. Desenvolupament del present conveni en l'àmbit de les competències respectives  
Les parts es comprometen a desenvolupar coordinadament, en l'àmbit de les seues competències respectives, les actuacions i mesures necessàries per a l'eficaç formalització de l'objecte d'aquest conveni.  
  
Onze. Comissió mixta  
1. Es crea un òrgan mixt de seguiment i control de les actuacions acordades amb la composició següent:  
- El president del Consell General del Poder Judicial o persona que delegue.  
- El fiscal general de l'Estat o persona que delegue.  
- El titular de la conselleria competent en matèria d'hisenda o persona que delegue.  
- La titular de la conselleria competent en matèria de justícia  
- L'interventor general o persona que delegue.  
2. La Comissió Mixta tindrà les atribucions següents:  
Supervisar l'execució del conveni, així com adoptar les decisions i dictar les instruccions necessàries a fi d'assegurar la correcta realització de les activitats convingudes, incloent-hi a aquest efecte la solució, en primera instància, de les controvèrsies d'interpretació i compliment que puguen plantejar-se respecte dels convenis subscrits.  
  
Informar les parts de les incidències que es puguen presentar durant l'execució del conveni, així com, si és el cas, proposar les corresponents actualitzacions o modificacions.  
  
3. La Comissió Mixta es reunirà a instància de qualsevol de les parts, sempre que els temes a tractar o les circumstàncies ho aconsellen, i, almenys una vegada a l'any.  
Haurà de remetre's còpia de les actes i acords, si és el cas, emesos en el si de la comissió a totes les parts firmants d'aquell.  
  
Dotze. Finançament  
L'aplicació i execució d'aquest conveni, incloent-se a l'efecte tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a cap de les parts, en tot cas, haurà de ser atesa amb els seus mitjans personals i materials.  
  
Tretze. Vigència  
La vigència del present conveni serà d'un any des de la signatura, i podrà prorrogar-se anualment per acord exprés i per escrit de les parts, manifestat-ho almenys amb dos mesos abans del fi de la seua vigència o de la vigència de qualsevol de les seues pròrrogues  
  
Catorze. Altres causes d'extinció  
A més de l'extinció del present conveni per la conclusió del seu termini de vigència sense ser prorrogat, l'incompliment de qualsevol de les obligacions contretes en els termes que s'hi estableixen, facultarà qualsevol de les parts a la seua resolució, oïda la Comissió Mixta.  
  
  
Quinze. Naturalesa jurídica i qüestions litigioses  
El present conveni té naturalesa administrativa. L'ordre jurisdiccional contenciós administratiu serà el competent per a resoldre les qüestions litigioses que pogueren suscitar-se entre les parts, d'acord amb el que estableixen els articles 1 i 2 de la Llei 29/1998, de 13 de juliol, reguladora de la jurisdicció contenciosa administrativa.  
  
I en prova de conformitat, el signen les parts al lloc i en la data indicats en l'encapçalament del present document.  
  
El president del Tribunal Suprem i del Consell General del Poder Judicial: Carlos Lesmes Serrano.  
La fiscal general de l'Estat: Consuelo Madrigal Martínez-Pereda.  
La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.  
El conseller d'Hisenda i Model Econòmic: Vicent Soler i Marco.